Nos frater Amedeus humilis abbas Miratorii totusque eiusdem loci conventus in unum propter hoc more solito congregatus notum facimus universis presentes litteras inspecturis quod nos considerata utilitate monasterii nostri et nostra et domus nostre dicte Mirateria site in parrochia Sancti Cirici prope Bauge, ad presens desolate, destructe, sterilis et quasi inutilis propter parvum regimen Alberti Dast tenentis antea dictam domum, consideratis serviciis et ydoneitate dilecti nostri magistri Bertrandi de Sancto Mauricio clerici, in recompensationem servitiorum suorum nobis ab eo et ecclesie nostre multimode impensorum et quia in futurum fideliter inpensurus est in causis et negotiis nostris quando fuerit requisitus, ac pro restauratione dicte domus de Mirateria, accensamus seu locamus et ad censum tradimus, cedimus, deliberamus, concedimus concorditer et irrevocabiliter pro nobis et nomine nostre ecclesie et successorum nostrorum, dicto magistro Bertrando recipienti in conventu seu capitulo nostro ad vitam ipsius magistri Bertrandi tantummodo, in quocumque statu fuerit, dictam domum nostram de Mirateria cum domibus, nemoribus, pratis, terris, hominibus nostris in territorio dicte grangie commorantibus, perniciis, talliis, usagiis, extibus, libertatibus, servitutibus, redditibus et proventibus, decimis, juribus, costumis, actionibus, pertinenciis et apppendiciis dicte domus, et spetialiter mansum de La Coifori et mansum de Insula cum pertinenciis, appendiciis, iuribus eorumdem, et quicquid juris, actionis et reclamationis habemus et habere debemus ac nobis et ecclesie nostre competit in predictis, et contra quoslibet pretextu eorumdem et spetialiter contra dictum Albertum pro conventionibus inter nos et dictum Albertum habitis non pronatis per eum, et pro pensione a dicto Alberto nobis pro ipsa domo non soluta, pro expensis adiudicatis vel non adiudicatis, utensilibus, garnimentis, animalibus et aliis rebus dicte domus per eum habitis et consumptis, aut pro malo eius regimine seu conversatione vel alia ratione seu causa quacumque, ad habendum, possidendum, regendum, administrandum predicta omnia per ipsum Bertrandum seu eius mandatum, quamdiu ipse vixerit, pro sexaginta solidos Vien[…] nobis seu mandato nostro pro hiis in festo beati Martini hiemalis annuatim persolvendis apud Miratorium, et pro eo quod ipse dictam domum melioratam et reedificatam […]vis expens[…] et cum medietate bladorum in terris et grangia dicte domus extancium. Anno quo decedat nobis dimittat in pace tempore mortis sue que [ad n]os sine mora, statim pacifice revertantur, absque aliqua contradictione seu reclamatione heredum seu propinquorum suorum nulla cuiuscumque judicis vel persone auctoritate seu licentia requisita. Et dum ipsam domum tenuerit, teneatur recipere fratres nostri Ordinis transeuntes, et eos hospitari una nocte in dicta domo, et capellam reficere et facere ibi aliquotiens ut solebat fieri celebrari, ac omnia bona et jura corporalia et incorporalia ad dictam grangiam pertinenda alienata vel distracta cum expensis suis propriis a quolibet detentore revocare, et nulli persone predictam grangiam vel res seu possessiones vel iura dicte grangie seu domus vendere, alienare vel quolibet modo extra manum suam ponere, nisi de nostra processerit voluntate, nec ea alicui communicare nec aliquem in eis associare in toto vel in parte, clam vel palam. Et preterea quod ipse teneatur nos facere quittari a dicto Alberto de omnibus conventionibus debitis et de prebenda quam petebat dictus Albertus a nobis, et aliis actionibus, causis et calumpniis quas dictus Albertus posset contra nos habere et a nobis petere, et nobis facere reddi omnes litteras quas dictus Albertus habet a nobis, cum expensis propriis ipsius magistri Bertrandi, et si que littere de cetero invente fuerint, nullius habeant roboris firmitatem, ac annuatim solvere ea que pro ipsa domo debentur canonicis Matisconensibus et aliis personis, et dictam quoque domum seu grangiam nostram cum dictis pertinendis tempore mortis sue cum melioramentis in ea factis nobis dimittere quietam ab omnibus debitis et reclamatione, salvis sibi et suis heredibus mobilibus que haberet in ipsa domo, de quibus possit suam facere voluntatem, excepta dicta medietate dictorum bladorum que nobis debet remanere ut supra. Nos vero eidem magistro Bertrando debemus ministrare probacionem quam habemus et facere possumus super promissione centum solidorum quos dictus Albertus nobis promisit dare annuatim pro grangia supradicta. Et si forte redditus et exitus dicte domus qualicumque plus valorent sexaginta solidos ante dictis, illud plus quantumcumque eidem magistro Bertrando tamquam bene merito in recumpensationem dictorum serviciorum suorum, donamus pro nobis et nostris et etiam fructibus dictorum mansorum et specialiter mansi de Torneset ad dictam grangiam pertinencis ad vitam suam in beneficium personale donatione irrevocabili inter vivos, solvis nobis sexaginta solidos ante dictis, nichil aliud retinentes in premissis dum vixerit exceptis hiis que superius continentur. De predictis autem omnibus dicto magistro Bertrando concessis et cessis ut supra, ipsum presentem et recipientem ex tam predicta in nostro capitulo investimus et in possessionem inducimus sub conventionibus ante dictis, et ei cedimus omnes actiones nobis competentes in hiis, et contra quoslibet pretextu eorum in quibus ipsum facimus verum procuratorem quasi in rem suam ex ea predicta, agendo et defendendo in judicio et extra salvis semper predictis. Que omnia et singula promittimus bona fide et per stipulationem pro nobis et successoribus nostris, dicto magistro Bertrando stipulanci et recipienti, attendere firmiter et inviolabiliter observare, et in predictis manutenendis, revocandis et defendendis cum expensis suis, consilium et auxilium nostrum dare et contra hec per nos vel per alium aliquatenus decetero non facere vel venire. Renuntiantes in hoc facto ex certa scientia et bona fide, illi autentice qui res iam dictas cum suis similibus et concordantis, omni lesioni et deceptioni ultra dimidium, omni statuto regulari, omni quoque privilegio in favorem religionis aut que contra premissa nobis prodesse possent, concesso et concedendo et omni alii auxilio juris et facti que pro expressis volumus haberi, omnia que contra hec possent opponi ac si expresse hic esset renuntiatum eisdem. In quorum omnium robur et testimonium nos dicti abbas et conventus sigillum nostrum quo unico utamur presentibus litteris duximus apponendum. Ego vero dictus Bertrandus confitens et asserens predicta omnia vera esse et ea universa et singula me et factum meum ut superius continentur tangentia per stipulationem legitimam et per iuramentum meum super sancta Dei Evangelia corporaliter prestitum et sub obligatione omnium bonorum meorum, attendere et facere promittentes et non contra facere vel venire aliqua ratione, presentibus litteris signum meum, quo pro sigillo utor cum aliud sigillum non habeam, duxi presentibus apponendum in testimonium veritatis. Rogamus siquidem tam nos dicti abbas et conventus quam ego Bertrandus predictus, venerabiles viros domnum Guillelmum Ruffati canonicum et officialem Lugdun[…] et magistrum Guillelmum de Sancto Germano judicem terre Baug[…] et Coloign[…], per magistrum Odonem de Belna clericum curiarum ipsorum officialis Lugdun[…] et judicis predictorum juratum, ut ipse officialis sigillum suum et auctoritatem suam in hiis et dictus judex sigillum curie comitis Sabaudie in terra Baug[…] constitutum apponant. Nos vero dicti officialis et judex ad preces dictarum partium nobis pro eis oblatas per ipsum magistrum Odonem predictum iuratum nostrum cui super hiis fidem plenarie adhibemus, sigillum nostrum dicti officialis et auctoritatem nostram et decretum et nos dictus judex sigillum curie comitis Sabaudie in terra Baug[…] constitutum presentibus litteris duximus apponenda ad maioris vinculum firmitatis, salvo juri domini comitis si quid habet in predictis. Datum anno Domini millesimo ducentesimo nonagesimo tertio mense marcii. [Dessin du seing d’Odon de Beaune]. Expedita est per me Odonem de Belna clericum.